Goude diskar ar gontelezh e 1333 e voe dasorchet hag uzurpet an titl, goude 1364, gant kevezerien vras renerien an Ulaid, Uí Néilled an norzh o doa aloubet dismantroù ar gontelezh ha diazezet tuath adanvet Clandeboye. Mistri e oa deuet Uí Néilled an norzh da vezañ war hanternoz Iwerzhon, hag o douaroù a glote dre vras gant ar pezh zo Cúige Uladh hiziv. Dereout a rae an titl do domani eta hag adanvet e voe hennezh Ulaid, dezhañ ment rouantelezh an Ulaid mojennel tamm-pe-damm. Priñs Ulster a zeuas da vezañ un titl boutin evit an ONeill (Ui Neill en iwerzhoneg) betek Techadenn ar gonted e 1607.